સાયબરસફરે મને અંગત રીતે ઘણું બધું આપ્યું છે. નિજાનંદ અને સંતોષ મોખરે. પરિવાર અને વધતા મિત્રોનો સાથ ગજબનો. વાચકો મેગેઝિનના તંત્રી હિમાંશુ સાથે પ્રેમ કે અદબથી વાત કરે, પણ પોસ્ટ ખાતાના વાંકે અંક ન મળે તો સખ્ખત ખૂંચે એવા શબ્દોમાં ફરિયાદ કરે, જે સાંભળવાનું સૌથી થકવી દેતું કામ મારી પત્ની અને એની બહેને સંભાળ્યું છે. માંડ સાત-આઠ વર્ષના દિકરાએ મેગેઝિનના ફેલાવા માટેની મથામણો જોઈને, માસ પ્રમોશનના એવા એવા આઇડિયાઝ આપ્યા છે, જેના પર એનો એડવર્ટાઇઝિંગ પ્રોફેશનલ પપ્પા, માત્ર ઓછા બજેટના કારણે અમલ કરી શકતો નથી!